Framtíð Rúnars Más Sigurjónssonar og Sverris Inga Ingasonar knattspyrnumanna með íslenska karlalandsliðinu í fótbolta er sögð óljós. Meint kynferðis- og ofbeldisbrot leikmannanna eru sögð á borði samskiptaráðgjafa íþrótta- og æskulýðsstarfs.
Morgunblaðið greinir frá málum þeirra Rúnars Más og Sverris Inga en þar segir að stjórn KSÍ hafi fengið tölvupóst frá aðgerðahópnum Öfgum undir lok september þar sem fjallað var um meint brot sex leikmanna karlalandsliðsins. Mál þeirra beggja hafi verið sent á samskiptaráðgjafa íþrótta- og æskulýðsstarfs. Athygli vakti þegar Sverrir Ingi gaf ekki kost á sér í landsliðsverkefni í mars.
Áður hafa þeir Aron Einar Gunnarsson, Gylfi Þór Sigurðsson, Kolbeinn Sigþórsson og Ragnar Sigurðsson verið nafngreindir í tengslum við meint brot en hvorki Rúnar Már né Sverrir Ingi, þar til nú.
Vanda Sigurgeirsdóttir, formaður KSÍ, kallaði í kvöldfréttum sjónvarps í gær eftir reglum frá starfshópi ÍSÍ um hæfi leikmanna til að taka þátt í mótum og þjálfun.
Sjálf hefði hún ekki teflt fram manni sem sætir lögreglurannsókn vegna meints kynferðisbrots, eins og FH í tilfelli Eggerts Gunnþórs Jónssonar, sem er sakborningur í kynferðisbrotamáli en var í byrjunarliði FH í leik gegn Víkingi á mánudag. Vanda sagðist þó ekki hafa heimildir til að hlutast til um val á leikmönnum.
